Mihály Tamás – Horváth Péter

*Canterbury mesék*

**slam poetry, zenével**

 *A Slam Poetry a pillanatnak szóló műfaj. A slammerek „egyszer használatos” versei a rap-szövegekhez hasonlóan ritmikusak, tele belső rímekkel és váratlan asszociációkkal. A slammer a művét nem közli nyomtatásban, saját maga adja elő a (kocsmai) nyilvánosságnak.*

NO. 1.

**Éden**

MIND **Éden!**

ASSZONY **Ez volt az élet valamikor régen.**

MENYHÉRT **Majmok!**

 **Köztetek úgyis én leszek a bajnok!**

LÁNY 2. **Ádám**

 **Ügyes volt hajdan, mint valami Tarzan.**

KORCSMÁROS **Minden**

LÁNY 3. **– Ígérte Isten –**

KORCSMÁROS **A tied lehet itten!**

BOLDIZSÁR **Köszönöm, főnök, szuper a cucc, de**

 **A fene tudja, valami kéne**

 **Itt még.**

MIND **Másnap**

ASSZONY  **Megjött a csajszika ráadásnak.**

BOLDIZSÁR **Ó, Dzsén!**

ASSZONY **– Rikoltott Ádám –**

LÁNY 1. **Gyere ide, drágám!**

BOLDIZSÁR **Tessék!**

LÁNY 1. **A nevem Éva, és valamit úgy ennék!**

BOLDIZSÁR **Mannát?**

LÁNY 1. **Inkább amonnan egy almát!**

ASSZONY **Ment volna Ádám, de dörgött az Isten**

KORCSMÁROS **Neked adom őt, de almafáimat nem!**

 **Azt nem!**

LÁNY 1. **Drágám, csak egy harapást!**

BOLDIZSÁR **Kívánj akármi mást!**

MIND **Ám ha éhes a nő**

 **Bármit megszerez ő.**

BOLDIZSÁR **Az ajkad íze mesés!**

MENYHÉRT ÉS

GÁSPÁR  **Édes a bűnbeesés!**

LÁNY 1. **Csókom a cserealap!**

MIND **Az almába beleharap!**

LÁNY 1. **Hamm, hamm!**

ASSZONY  **Ám itt**

 **Fölöttük máris meghasadt a kárpit!**

KORCSMÁROS **Így nem!**

LÁNY 2. **– dörögte Isten –**

KORCSMÁROS **Takarodtok innen!**

MIND **Így volt!**

ASSZONY **Amikor pikk-pakk becsukott a mennybolt!**

MIND **Itt lenn**

LÁNY 3. **Azóta semmit nem kapunk meg ingyen.**

MIND **De ki mondja meg, hogy miért e törvény?**

LÁNY 3 **Hol a szabadság?**

LÁNY 2. **Mi az, hogy önkény?**

GÁSPÁR **Mikor vagy boldog?**

MENYHÉRT **Minek az alma?**

ASSZONY  **Semmit se ér a tudás hatalma!**

KORCSMÁROS **Ez van.**

NŐK **Ez van.**

FÉRFIAK **Ez van.**

MIND **Ez van.**

NO. 2.

**Blaszfémia**

LÁNY 1. **Jézusról azt írja a Biblia:**

 **Egy ács volt az apja, mégis Isten fia!**

ASSZONY **Blaszfémia! Micsoda blaszfémia!**

 **Róluk így szólni, az blaszfémia.**

LÁNY 3. **Jézus a szeretet apostola,**

 **És mégse szeretett ő nőt soha!**

ASSZONY **Blaszfémia! Micsoda blaszfémia!**

 **Róla így szólni, az blaszfémia.**

LÁNY 1.,3. **Ő meghalt érettünk, így szól a dal.**

 **Megöltük azért, mert élni akart!**

GÁSPÁR, MENYHÉRT

 **Blaszfémia, micsoda blaszfémia!**

 **Rólunk így szólni, az blaszfémia.**

LÁNY 1.,3. **Azt mondják, feltámadt harmadnapon.**

 **De hiába várjuk, hogy megszólaljon!**

 **(Pedig) Nem kéne mindig csak hallgatnia –**

FIÚK, ASSZONY

  **Blaszfémia, micsoda blaszfémia!**

LÁNYOK **Az csak egy fura álomi duma**

 **(hogy) Nem lesz halál!**

 **Így ez a vigasz nem lehet igaz,**

 **Látod-e már?**

ASSZONY **Éppen elég, ha csak hallgat az ég,**

 **(és) Némán figyel!**

 **Látja az Úr, tudja az Úr,**

 **Hogy mit teszel!**

LÁNYOK **Na és ha tudja, hát akkor mi van?**

ASSZONY **Ő a Mindenható!**

LÁNYOK **Így hát boldogtalan!**

 **Hisz akkor a rosszról is csak ő tehet,**

 **S a földön így ártatlan minden egyed.**

LÁNYOK **De nem vagyok ártatlan, mint egy kölyök.**

 **Mindenben én döntök magam fölött!**

 **Erről szól Jézus és a Biblia!**

ASSZONY **Blaszfémia, micsoda blaszfémia!**

 **Hinni az emberben – blaszfémia!**

LÁNYOK *(jönnek)* Ez itt a slam, ez itt a slam,

 Ez itt a Slam-poetry verseny!

 Nyomd el versben, nyersen,

 Hogyha

 A szívedet nyomja valami

 Nem kell mellre szívni.

 Így ni!

 Mint mi!

 Nyomod a ritmust, lököd a sódert!

 Használj óvszert, olvass Csószert!

 Jeeee!

*(A múlt hónapban mutatta be a Váci Dunakanyar Színház Horváth Péter új musicaljét, Mihály Tamás zenéjével. Alkalmat adva ezzel, hogy ajtót nyissunk ennek a kedvelt új költői műfajnak, a hol érces, hol lírai modern regölésnek.)*